15.3.2023
RO
Jurnalul Oficial al Uniunii Europene
C 96/33
După cel de Al Doilea Război Mondial s-a interzis prelucrarea prunelor de către persoanele private.
Fabrica din Fordon (în prezent districtul Bydgoszcz) a devenit cel mai mare destinatar al prunelor, principalul său produs fiind gemul de prune.
Cultivarea fructelor a devenit importantă din punct de vedere economic pentru locuitorii din Valea Inferioară a Vistulei, nu numai datorită microclimatului favorabil, ci și datorită cererii de prune din partea unității de prelucrare din Fordon și a restaurantelor de la nivel local, precum și datorită proximității traseului comercial al Vistulei.
Imaginea căldărilor din cupru (în limba polonă: kocioł kuprowy, din cuvântul cuprum: cupru din limba latină), a amestecătoarelor (în limba polonă: bocian) și a sobelor a devenit o trăsătură permanentă a peisajului din satele înconjurătoare.
Producția de gem de prune în Valea Inferioară a Vistulei a fost subiectul unei teze de doctorat intitulate Stirring the pot in Poland: traditional plum jam, regional identity, and rural development in the Lower Vistula Valley („Amestecând în căldări în Polonia: gemul tradițional de prune, identitatea regională și dezvoltarea rurală în Valea Inferioară a Vistulei”), susținută la Universitatea Cornell.
Potrivit rezultatelor cercetărilor, locuitorii din Valea Inferioară a Vistulei cultivă cu entuziasm soiurile de plante tradiționale, iar activitățile lor contribuie la conservarea biodiversității și la protejarea trăsăturilor specifice ale ariei geografice, modelate de-a lungul secolelor.
În plus, cercetările efectuate la Universitatea Kazimierz Wielki din Bydgoszcz, care analizează patrimoniul culinar și dezvoltarea turismului, au arătat că, în esență, produsul dezvoltat pe bază de fructe „Powidła śliwkowe z Doliny Dolnej Wisły” a devenit marca Văii Inferioare a Vistulei.
Producția de „Powidła śliwkowe z Doliny Dolnej Wisły” rămâne importantă pentru comunitatea locală și în zilele noastre.
Acest lucru este confirmat de faptul că produsul poate fi găsit la târguri și la numeroase demonstrații ale producției de gemuri de prune, unde poate fi, de asemenea, degustat și achiziționat.
Printre acestea se numără Święto Śliwki (Festivalul prunei), organizat din 2001 la Strzelce Dolne, un eveniment foarte popular.
În câțiva ani, festivalul a început să atragă zeci de mii de vizitatori din Polonia.
Święto Śliwki a devenit un eveniment care ține două zile, jurnaliștii numind Valea Inferioară a Vistulei „capitala prunelor din Polonia”.
Postul local de televiziune, TVP Bydgoszcz, și PIK, filiala locală a Polskie Radio, postul de radio de stat, promovează evenimentul în mod gratuit de 20 de ani.
Biroul mareșalului provinciei Kujawsko-Pomorskie include în materialele promoționale pentru turiști referiri la acest eveniment în legătură cu „Powidła śliwkowe z Doliny Dolnej Wisły”.
Numeroase articole din presa locală și națională, referiri din cărți care descriu tradițiile regiunii și diferite premii câștigate la concursuri atestă înalta prețuire a „Powidła śliwkowe z Doliny Dolnej Wisły”.
Produsul „Powidła śliwkowe z Doliny Dolnej Wisły” este menționat ca marcă locală recunoscută în publicațiile Camerei poloneze pentru produse regionale și locale.
„Powidła śliwkowe z Doliny Dolnej Wisły” a câștigat de două ori premiul întâi în categoria sa în cadrul Premiilor Nasze Kulinarne Dziedzictwo (Patrimoniul nostru culinar).
Timp de mai multe decenii, „Powidła śliwkowe z Doliny Dolnej Wisły” a fost promovat în materialele Natura 2000 ca metodă tradițională de prelucrare în Valea Inferioară a Vistulei, precum și în materialele produse de Fondul Național pentru Protecția Mediului și Gestionarea Apelor.
Pentru a conserva patrimoniul produsului, Muzeul etnografic din Toruń a colectat materiale istorice legate de gemul de prune și cultivarea prunelor în Valea Inferioară a Vistulei, pe care le-a publicat în 2020 pe un CD intitulat Smażenie powideł metodą tradycyjną (Modul tradițional de producție a gemului de prune), ca parte a protejării patrimoniului imaterial.
Această inițiativă este un proiect educațional în care sunt implicați etnografi și producători de „Powidła śliwkowe z Doliny Dolnej Wisły”, care doresc să ajungă la un număr cât mai mare de localnici și școli – unde proiectul este prezentat în timpul lecțiilor – pentru a menține vie tradiția producției de gem de prune.
Trimitere la publicarea caietului de sarcini https://www.gov.pl/web/rolnictwo/wnioski-przekazane-komisji-europejskiej